作者:韓愈
標題:奉和杜相公太清宮紀事陳誠上李相公十六韻
內容:耒耜興姬國，輴欙建夏家。在功誠可尚，於道詎為華。象帝威容大，仙宗寶曆賒。衛門羅戟槊，圖壁雜龍蛇。禮樂追尊盛，乾坤降福遐。四真皆齒列，二聖亦肩差。陽月時之首，陰泉氣未牙。殿階鋪水碧，庭炬坼金葩。紫極觀忘倦，青詞奏不嘩。噌吰宮夜闢，嘈囐鼓晨撾。褻味陳奚取，名香薦孔嘉。垂祥紛可錄，俾壽浩無涯。貴相山瞻峻，清文玉絕瑕。代工聲問遠，攝事敬恭加。皎潔當天月，葳蕤捧日霞。唱妍酬亦麗，俯仰但稱嗟。